Sanral: Alles weer normaal ná antraks-skokSanral-bedryfsentrum Foto: @sacrimefighters op Twitter Die Suid-Afrikaanse Nasionale Padagentskap (Sanral) se hoofkantoor het Woensdag weer teen volle kapasiteit gewerk nadat die gebou Dinsdag ontruim is toe ŉ verdagte wit poeier daar gevind is. “Werknemers is terug by die werk en alles gaan voort soos gewoonlik,” het Jamie Surkont, die uitvoerende hoof van die Electronic Toll Collection (ETC), die maatskappy wat verantwoordelik is om e-tol in te vorder, gesê. Maroela Media het Dinsdag berig die kantoorblok is ontruim nadat ŉ “verdagte koevert met ŉ wit poeierstof” op die perseel aangetref is. Die Tshwane gevaarlikestowwe-eenheid is ontbied toe die koevert opgespoor is. Dit het daartoe gelei dat die elektrisiteit afgeskakel en die gebou ontruim moes word. Lees meer hier. Altesaam 37 mense is ontsmet en in die hospitaal opgeneem as ‘n voorsorgmaatreël. Surkont sê al dié werkers is teen Woensdagoggend ontslaan. Sanral het Dinsdag gesê die ontruiming het tot ŉ onderbreking in die e-tolstelsel op Gauteng se hoofweë gelei, maar Surkont het dit ontken. Biologiese toetse het bewys dat die verdagte wit poeier nie antraks is nie.